大哀赋
夏完淳（明代）

粤以乙酉之年，壬午之月，玉鼎再亏，金陵不复；公私倾覆，天地崩离；托命牛衣，巢身蜗室。吊东幸之翠华，蒙尘枳道；望北来之浴铁，饮马姑苏；申胥之七日依墙，秦庭何在；墨允之三年采蕨，周栗难食。黄农虞夏，遐哉尚友之乡；南北东西，渺矣安身之处。

在昔士衡有辩亡之文，孝穆有归梁之札。客儿饮恨于帝秦，子山伤心于哀乱。咸悲家国，共见词章。余始成童，便膺多难，揭竿报国，束发从军；朱雀弋船，萧萧长往，黄龙战舰，茫茫不归；两镇丧师，孤城溃败。三军鱼腹，云横歇浦之帆；一水狼烟，风动秦房之火。戎行星散，幕府鳔离；长剑短衣，未识从军之乐；青燐蔓草，先悲行路之难。故国云亡，旧乡已破，先君绝命，哭药房于九渊；慈母披缁，隔祗林于百里。羁孤薄命，漂泊无家，万里风尘，志存复楚，三春壁垒，计失依刘，蜀市子规，千山俱哭，吴江精卫，一水群飞。泣海岛之田横，尚无其地；葬平陵之翟义，未有其人。天晦地冥，久同泉下，日暮途远，何意人间，鲁酒楚歌，乌能为乐，吴歈越唱，只令人悲；已矣何言，哀哉自悼，聊为兹赋，以舒郁怀。

呜呼！黄旗紫盖，雪戟霜矛，何以南朝天子，竟投大将之弋；北部单于，遂击降王之组。岂高庙之馨，十七世而傍移，孝陵之泽，三百年而中断乎！此天时人事，可以疾首痛心者矣。国屯家难，瞻草木而抚膺；岳圮辰倾，睹河山而失色。劳者言以达其情，穷人歌以志其事。追原祸始，几及千言。寄愁心于诗酒，阮籍穷途；结豪士于屠箫，张良仓海。后有作者，其重悲余志也夫，维昭代之代兴也。秉士德而绍王，丽旭日以承天，执帝柄而司命，聿岳镇而辰悬，扫旄头以静街，鞭角端以定边。穷邛笮，通浪玄；朔方大出，南交凯旋，崇文会武，东鲽西鹣。阅兵则法高司马，论都则赋雄孟坚。备礼乐于虎观，绝烽火于狼烟，法不更而泽久，兵不耀而威宣，俪唐虞而比德，尚殷周而卜年。

不意瑶轮无长炯之期，玉历有中屯之会。天子端拱无为，塞聪而治；羽猎灰五柞之场，歌舞纳三灵之地，震筵分枯莞之栖，泰阶起蜩螗之异。议论庙谟，干弋游戏；有道咏瞻乌而长叹，索公指铜驼而下泪，山未颓而黯然，海不波而潜沸。然四极未亏，三伦不易，草木寒于北街，星日耀于南极；闾左多游侠之徒，京华无憔悴之客。迨单于虎帐不朝，匈奴渔阳直入。辽水无声，医闾惨色；乌桓鲜卑之部，封豕长蛇之力，徙帐幕南，空群漠北。中行之背未答，赵信之城再立。使我燕领龙韬，霜矛雪戟。出榆塞而不还，坠犁天而长黑，翻添月窟之哀，长有阴山之哭。

于是五帅不归，三城莫复，贼在背肩，寇侵肘腋。元子所以伤心，江统于焉太息。且也朝堂多水火之争，边徼有沙虫之戚；未拜郭隗，先诛李牧。熊罢夜而星沦，猿鹤秋而天覆。自蔽日之借丛，卒终星而丧国。继以中长侍之窃政，大长秋之尸祝，圣娆定中禁只谋，节让起北宫之狱，顾厨祸酷于三君，累若权延于五鹿，璇庭之壁玉几沦，虞渊之灵曜不浴，孤臣饮恨于属镂，硕士含辛而囊木。况夫疆场多事，边径传烽；恒落鱼门之胄，空夸马服之功。卫青未闻其扫幕，魏绛不见其和戎；庸邀汗马，策卖庐龙。及夫星明少海，天孚大横。殷丁河亳之志，周宣江汉之风，诛司隶之王甫，焚诬史之蔡邕。

然兵由积弱，政以贿崇。敝簟不能止宣房之绝，勺水安得熄骊山之红；见伊川之披发，鸣天山而挂弓，笳鼓震于辽阳，旌旗明于塞上；问九鼎之重轻，窥三川之保障，嘶风则苜蓿千群，卧雪则騊駼万帐，定远非万里之侯，嫖姚无百战之将。登陴而鱼钥仓皇，入援而龙旗震荡；郅支绝献馘之期，介子断擒王之望，卫丁零叛于东胶，毛修之亡于乐浪。虽无刁斗之将军，尚有纶巾之丞相。山鸣石鼓，宿动金精，三辅之葌蓬春牧，诸陵之弓剑宵惊，降将云帆北渡，贤王宝马东征。

方鸿雁集其安宅，鸑鷟奏其升平，列九宾而告庙，开八门而受宁。忽焉五斗米之教起，三里雾之术成。秦晋蜂攘，豫楚蚁营，中横淝泗，南极湘荆。元帅给云台之仗，尚书开戊库之兵，或墨衰以莅金革，或班剑以任鼓钲。

卒之黄巾黑犊之屯聚，青袍白马之横行。王曰叔夫，君之寡兄，或撄白刃，有结丹缨。赤社隳而箐茅废，灵光颓而茂苑倾；式亏国族，深轸宸情，祭通侯于太牢束帛，戍王人与扬水流薪，帝子没而烟凝南浦，王孙陨而草遍空城。盗长陵之抔土，伤神洲之陆沉。彼何人哉，哀哉至今！

矧夫上谷为鼙鼓之场，北海无龙蛇之阵；李都尉部曲不归，陆平原风流顿尽；叹马陵之道穷，嗟龙城之宵遁。国门则策画万千，旌节则功勋尺寸，干城为矛戟之雠，酖毒是盐梅之分。恒见耻于少卿之书，非所望于钱神之论。

圣人励玉衡而靡音，垂翠裘而独闷，便殿空谈，平台屡问，赐金罂则执政为贵人之牢，望山头则延尉皆君子之吝。然主戚虽上法武宣，臣德则远惭廉兰，使臂逆而更难，养痈溃而莫吮。

所以辽海东西，人多犯顺，大河南北，野咸饥馑。瓜田藉以益繁，尤来聚而愈迅，遇王师若秋风之卷枯，下坚城若朝霜之悴茵；赤羽动而北驰，黄金鸣而西振，封函谷之一丸，据雍洲之九郡。城郭胥沦，衣冠偕殒，犀兕有未赎之华元，丹青有不归之于禁。既度陕而叩关，复逾河而入晋，三千利犀之骑，十万迎风之刃；黄金台之蔓草空哀，白玉仗之青罘俱震。地坼天崩，海焦星陨，蚩尤之毒舞弥天，轩辕之鼎湖虚殡。恨黄竹于千秋，落苍梧于一瞬，椒宫为血泪之湘君，鹤驾有呼魂之子晋，吊望帝以何期，矢叩阍而难进。可怜泪雨之昭阳，更有风尘之长信，桐棺坠马鬣之封，柏路掩龙輀之輴。

当斯时也，四海惊飞，三灵恫震；溘灵飙而大招，吊五云而长恨。天上将军之铁马惊风，宣陵孝子之布衣扶榇，三百年玉座书移，十六世金铺夜烬。且也刘太尉留于苏北，琅琊王渡于江阴，哭秦庭而归虎穴，卜周鼎而陷龙浔。秣陵王气，黯然欲尽，易水寒风，悲哉正深。将军之树北偃，单于之部西临，假号子舆于城下，不立卢芳于雁门，借蚌鹬之利，逞虎狼之心。北阙之楼台调谢，西山之松柏萧森，太液翻而石鲸惨淡，茂陵废而玉盌浮沉。瞻山河而陨涕，抚草木而沾襟，虽君仇之少雪，实国难之相寻。郿坞为燃卓之地，渐台兴剸莽之军；既追风而西捷，遂射日以南侵。使南朝天子，北府大臣，乌衣则披纶挥羽，黄葛则悬胆卧薪。器成错节，圣启忧殷。祖士雅雍州出牧，刘奉春冒顿和亲，组练艅艎者八百里，鲛皮犀属者十万人。

庶几佛狸无饮江之志，老罴成卧路之勋，而乃东昏侯之失德，苍梧王之不君，玉儿宠金莲之步，丽华长玉树之淫。柏梁建章，则读西京之赵鬼；临春结绮，则号学士之孔嫔。吴歈越艳，鲁酒梁樽。先见乎玉杯象箸，后征夫酒池肉林，问蛙鸣于为官为私，御龙衮于若亡若存；视江都而为武，拟长城而不文，冠盖之银青俱满，朝堂之铜臭相因。但知安石之赌墅，何止元规之避尘，楚囚无新亭之泪，越绝非石室之音，南徐之甲兵不劲，淝水之草木无神，拜蒋侯为灵帝，弋白雁为国宾，宁右则孔愉江总，阃外则祖约王敦，将相皆更始之羊胃，衣冠多南渡之雁民。宜其及矣，况有强邻。

于是清人河上之师，天室通好之使，未许其冠带春秋，遂致夫荆榛天地；苏属国之旄节终留，庾开府之江关永弃。衣貂帐之千里，逐龙驹之万骑，投鞭则淮水不流，饮马则长江无际，白羽死其孔明，绿帜亡其道济。

嗟乎扬州歌舞之场，雷塘罗衣之地，一旦烟空，千秋景异。马嘶隋苑之风，蜃吐海门之气，潮上广陵而寂寞，枝发琼花而憔悴。巨鹿沙崩，长平瓦碎，豺虎相邻，蛟鲵远退。鬼有草社之谋，天同鹑首之醉，欃枪空铁甕之城，弧矢落紧山之垒。天子蒙尘，将军仗义，轵道降王，长安旧帝；朱酒舆榇之羞，青衣行酒之事。白日苍茫，黄云迢递。胡嫉之锦瑟新调，代马之丹鬃乍系；玄武池边，景阳宫里，莫愁之歌舞何如，长乐之钟声已矣，斜阳归而燕子秋飞，蔓草平而后湖月起；秦淮一点青烟，桃叶三声渔市，蘼芜遍于故宫，莓苔碧于旧内，平康之巷绝鸡鸣，锺岭之山空鹤唳；风尘萧索兮十二楼，烟雨凄迷兮四百寺。乌啼上苑之花，鹊噪孝园之树。故老吞声，行人陨涕；殷王子麦秀之歌，周大夫黍离之泪，天地何心，山河何罪？

若夫龙种困而被奴，凤仪降而为婢，逐燕支而上驰，抱琵琶而北去，黑山之月年年，青冢之花岁岁，室处有荼毒之淫，趸发有髡髵之累。

于是竿木群兴，风云毕会，兴六月之师，振九天之锐，横海伏波，戈船下濑。轨亡秦之陈胜，效安刘之翟义，诛殷通于戏下，斩甄阜于帐外。青雀烟腾，黄龙云迈。夸夫有投杖之心，鲁阳无挽戈之计，兵弱虏强，地柔人脆，伤心于王子白衣，绝望于将军蒲类；田横之五百军人，项藉之八千子弟。平陵东而黄犊可卖，大泽左而乌骓不逝。天萧萧兮不明，日荒荒兮欲曀；伤两镇之不归，痛孤城之已溃。闻楚歌则部曲萧条，听胡笳则征夫歔欷，国殇悲而阴雨深，战鬼哭而愁飙厉。烟草依然，江湖如是，毅魄归来，灵风涕泗。

至若江关不见，乡国何方；坑既酷于新安，火复烈于咸阳。谷水无浮云之使，昆山非行雨之乡。姑苏烽火，檇李芜荒；草入语儿之馆，月明乡屧之廊。美人则紫薹黄土，英雄则白草青霜，风何为而惨惨，云何事而茫茫。礼魂兮春兰秋菊，吊古兮山高水长，悴琼枝而无色，零瑶草兮不芳。三秋桂冷，十里荷香，景光黯黯兮销魂，烟波漠漠兮断肠；夜不寐而隐隐，泪沾襟而浪浪。何日度莺花之月，何年归玳瑁之梁；燕巢枯柳，蝶舞空墙，垆头无小妇之酒，城东非少年之场。旧游零谢，独垒荒凉，归去而杜鹃啼月，力微而精卫填海。

况夫国屯家难，先子云亡，访彭咸于药室，从墨允于首阳，留遗孤于庐垩，曾仗剑于戎行。济云帆之无路，匿土室而自伤，王章之牛衣空卧，马卿之犊鼻频穿；王尼之车长宿，范晔之麝空悬，任西华单衣见肘，孙叔敖馁鬼谁田。弱龄则海筹十六，短发则霜镜三千；惟我生之不辰，丁穷酷之苍天。

若乃天南鼎定，浙右龙骞；刘文叔南阳白水，越勾践采葛飞鸢。乾坤重照，日月双悬，湖中贾勇，内地争先，司马秉中军之钺，虞人麾上将之旃；三吴渔猎，七郡风烟，扁舟势疾，三鼓气坚。余乃飘摇择国，踯躅行间。饮君亲之夙恨，郁家国之烦冤，短衣则东州亡命，长戟则西掖备员。既有志于免胄，岂无心于丧元；伍大夫昭关马渡，张留侯仓海龙潜，纨绮非封侯之骨，渔樵当用武之年，千里之月明鼓角，五湖之春泛楼船，鱼龙蟠于甲帐，裘马壮于戈鋋，锦氍毹三军高宴，金叵罗诸将扣舷。既充下乘，聊托中涓，草檄则远愧孔璋，入幕则深惭仲宣，涛寒震泽，风厉由拳，秦帝之椎未中，楚王之墓不鞭。时无文范，人非策权，龙衣逝矣，鱼服困焉。吴明彻之功名何在，秦武阳之拳勇堪怜，吴要离矛因风转，楚龚胜膏以明煎，高渐离之筑声往矣，徐夫人之匕首依然，亡楚之功不就，报韩之志谁传？兼以五马则寡君云梦，六龙则天王翟泉，三户亡秦之谶，九歌哀郢之篇。功成姬芈，名假苏燕，义公即劫，壮夫不还。王裒蓼莪三废，夏馥佣保十年，入林自愧夫介子退，蹈海深惭夫鲁仲连。管宁皂帽，箕子朝鲜，烟断营门之柳，霜凋幕府之莲。国亡家破，军败身全，招魂而湘江有泪，从军而蜀国无弦。哀哉欲绝，已矣何言！

呜呼！余生于烈皇之年，长于圣安之世，佐威虏以于征，从长兴而再起；追怀故君，何臧何否。言念相臣，何功何罪。或旰食而宵衣，或坠簪而遗珥，或麦饭以自尝，或肉糜之勘耻。推本先朝，追原祸始，神祖之垂拱不朝，熹庙之委裘而理，罪莫甚于赵高，害莫深夫褒姒，惟屈氂下之狱，舆朱浮之赐死，虽大臣之无刑，非圣人之得已。至于五世伦宗，三朝旧事，指触瑟为良规，斥采芝为佞轨。使腥秽之北风，陷泥涂于南纪，殷深源之方略空空，王夷甫之风流尔尔。若乃威虏偏裨，长兴文吏，原非将帅之才，未有公侯之器，兴怀鸿鹄之形，颇见龙蛇之志，日日胡床之卧，夜夜钧天之醉，既一战之未申，渝九死而靡悔。黄土一抔，丹青万禩。

余草木门庭，旂常家世，家淑人黄鹄之悲，先文忠白虹之气，非无德曜之妻，尚有文姬之姊，衣冠连于杜曲，姓氏通夫槐里。寄食无乡，望尘有地，范丹之甑长寒，卞彬之虱未弃，达士穷途之悲，壮夫歧路之泪。载念簪缨，言怀邦国，恨欲言而声已吞，愁将诉而泪沾臆，何必雍门之琴，无假武陵之笛。日月如驰，亲朋不识，独剑空囊，三江浪迹。人容鼓吏之狂，世笑愚公之癖，混缁羽之高贤，结屠箫之豪客 ，三桑生再浴之期，一饭有千金之值，望旧乡而云影苍苍，吊故垒而风声恻恻。蒋诩之径不开，王猷之舟时出。秋水迢遥，寒林萧瑟，野兽暮号，群鸦晚集，鹤唳霜惊，鸥眠月直，过耳伤神，仰天呔息。山气兮江光，春阳兮秋色。嫖姚空旧筑之坛，郎将有先陪之戟，蛟龙非遇雨之期，鲲鹏无御风之力，韩王孙之城下，知已谁人；宋如意之堂前，伤心何极。下江但见夫绿林，圯桥未逢夫黄石。此孤臣所以辍食而拊心，枕戈而于邑者也。